Randers: Mere end 80 gravsten på den jødiske begravelsesplads på Østre Kirkegård er blevet udsat for hærværk. Stenene er blevet overmalet med skidengrønne kryds, lige som en af gravstenene lørdag var blevet forsynet med et klistermærke med en gul jødestjerne med ordet "jude". Stjernen er en direkte kopi af den jødestjerne, som nazisterne tvang jøderne til at bære i Hitler-tidens Tyskland.

Klistermærket var fjernet, da avisen var forbi søndag morgen.

Østjyllands Politi modtog lørdag kl. 15.25 en anmeldelse om, at der var begået hærværk mod flere gravsten. Politiets undersøgelser på stedet viser, at over 80 gravsten er blevet malet med grøn graffiti, og at nogle enkelte gravsten var væltet.

Østjyllands Politi har sikret sig spor på stedet og efterforsker nu hærværket nærmere. - Det er groft hærværk, som berører rigtig mange mennesker, og derfor tager vi sagen meget alvorligt. Vi er i gang med efterforskningen, og vi hører gerne fra vidner, som har set mistænkelige personer gå rundt omkring gravpladsen, eller som har oplysninger om gerningsmændene, siger politikommissær i Østjyllands Politi, Bo Christensen.

Vidner kan kontakte politiet på 114.